
Návrh uznesenia
Miestne zastupiteľstvo mestskej časti Bratislava – Podunajské Biskupice
odporúča schváliť 
Všeobecne záväzné nariadenie hlavného mesta Slovenskej republiky Bratislavy o prevádzkovaní hazardných hier na území hlavného mesta Slovenskej republiky Bratislavy, ktoré upravuje :
a/ podmienky umiestňovania herní na území hlavného mesta Slovenskej republiky Bratislavy (ďalej len „hlavné mesto“) podľa osobitného predpisu

b/ zákaz prevádzkovania hazardných hier na území hlavného mesta počas dní ustanovených týmto nariadením.

Podmienky umiestňovania herní
(1) Herňa nesmie byť umiestnená vo vzdialenosti menej ako 200 metrov od
a) školy, to neplatí, ak ide o odborný výcvik, odbornú prax alebo umeleckú prax, ktorú žiak vykonáva na pracovisku zamestnávateľa alebo na pracovisku praktického vyučovania, ak sa žiak pripravuje v systéme duálneho vzdelávania,

b) školského zariadenia,

c) zariadenia sociálnych služieb pre deti a mládež, zariadenia sociálnoprávnej ochrany detí a sociálnej kurately,

d) zariadenia pre liečbu nelátkových závislostí,

e) ubytovne mládeži.
(2) Herňa nesmie byť umiestnená vo vzdialenosti menej ako 200 metrov od inej herne.
(3) Vzdialenosťou sa podľa osobitného predpisu rozumie pochôdzková vzdialenosť medzi najbližším vchodom do herne a najbližším vchodom do inej herne, budovy, školy, školského zariadenia, zariadenia sociálnych služieb pre deti a mládež, zariadenia sociálnoprávnej ochrany detí a sociálnej kurately, zariadenia pre liečbu nelátkových závislostí a do ubytovne mládeže.

Zákaz prevádzkovania hazardných hier
Na území hlavného mesta sa zakazuje prevádzkovať tieto hazardné hry:
a) stolové hry,

b) hazardné hry na výherných prístrojoch,

c) hazardné hry na termináloch videohier,

d) hazardné hry na technických zariadeniach obsluhovaných priamo hráčmi,

e) hazardné hry na iných technických zariadeniach,

f) bingo,

okrem internetových hier podľa § 30 zákona o hazardných hrách, počas týchto dní v kalendárnom  roku: 1. januára, 6. januára, Veľkonočný pondelok, 1. mája, 8. mája, 5. júla, 29. augusta, 1. septembra, 15. septembra, 1. a 2. novembra, 26. decembra.
                                                    Dôvodová správa

Dňa 29. januára 2019 bol uznesením Národnej rady Slovenskej republiky prijatý nový zákon č. 30/2019 o hazardných hrách a o zmene a doplnení niektorých zákonov (ďalej len „zákon o hazardných hrách“), ktorý nadobudol účinnosť dňa 1. marca 2019.

Účelom navrhovaného všeobecne záväzného nariadenia (ďalej len „VZN“) je vo verejnom záujme obmedziť riziká vyplývajúce z prevádzkovania hazardných hier a vytvoriť podmienky na ochranu verejného poriadku. Verejný záujem bol deklarovaný predloženou petíciou zo dňa 29.6.2016, v ktorej obyvatelia hlavného mesta Slovenskej republiky Bratislavy  dali jasne najavo svoju vôľu s ukončením hazardných hier  na území hlavného mesta Slovenskej republiky Bratislavy.
V nadväznosti na vyššie uvedené Hlavné mesto SR Bratislavy odporúča prijať navrhované VZN s účinnosťou od 1.8.2019 s výnimkou zákazu prevádzkovania hazardných hier počas dní stanovených vo VZN, ktoré by nadobudlo účinnosť k 1.1.2020. Prevádzkovateľom, ktorým bola udelená licencia pred nadobudnutím účinnosti  VZN sa toto VZN nevzťahuje do skončenia platnosti ich licencií (platnosť licencií je 2 resp. 5 rokov s možnosťou opcie).  
Hlavné mesto Slovenskej republiky Bratislava malo v roku 2017 príjem z vybraných druhov hazardných hier (videohry, rulety, výherné prístroje) vo výške 1 786 121,00 € a v roku 2018 vo výške 1 565 336,00 €.

Možný výpad príjmov bude  teda závisieť od rozhodnutia Mestského zastupiteľstva hlavného mesta Slovenskej republiky Bratislavy, kedy a ktoré obmedzenia prevádzkovania  herní budú prostredníctvom VZN prijaté, od dátumu skončenia platnosti licencií vydaných ministerstvo financií, ako aj prispôsobení sa prevádzkovateľov hazardných hier na nové podmienky stanovené pre herňu do 31.12.2019 (zvýšenie počtu z 12 technických zariadení na 15 technických zariadení s hazardnými hrami). Podľa doterajších skúseností hlavné mesto predpokladá, že minimálne do konca roku 2020 sa príjmy z hazardných hier výrazne neznížia. Súčasne hlavné mesto podotýka, že možný výpadok príjmov z odvodov za technické zariadenia bude čiastočne nahradený odvodmi z kurzových stávok, ktoré majú stúpajúcu tendenciu.
Na základe horeuvedeného odporúčame schváliť VZN hlavného mesta Slovenskej republiky Bratislavy v zmysle návrhu uznesenia.
